L'Ajuntament es reuneix amb Carreteres per a conéixer les solucions a l'accés de la #CV-35
31 de Gener de 2025

• La mesura passarà per prolongar el carril d'entrada fins a l’eixida de l'Eliana, així com crear un segon ramal d’eixida.

L'Ajuntament de l'Eliana ha mantingut aquesta setmana una reunió amb la directora general d'Infraestructures i Projectes Urbans, María José Martínez, per a conéixer l'estudi de solucions al problema plantejat al desembre de 2023 relatiu, especialment, a l'eixida 16 de l'autovia CV-35 al seu pas per la localitat.

En la trobada, en la qual han participat l'alcalde, Salva Torrent, i el tècnic municipal s'han detallat les actuacions que es duran a terme per a millorar aquesta infraestructura clau. La primera intervenció serà la creació d'un carril trenat que connectarà l'entrada i l'eixida a l'autovia, creant un quart carril. Aquesta millora facilitarà la fluïdesa del trànsit i augmentarà la seguretat viària en ampliar el tram d'incorporació i permetre als vehicles realitzar maniobres amb major facilitat. La segona actuació consistirà en l'obertura d'un segon ramal d'eixida, que donarà accés directe a la rotonda de Decathlon i al CEIP La Sabina de Sant Antoni de Benaixeve. D'aquesta manera, s'alleujarà el trànsit en el ramal de l'Eliana, fet que permetrà una circulació més fluida per als vehicles amb destinació a la localitat.

Torrent ha recordat que es tracta d'un punt conflictiu i que requereix una intervenció al més prompte possible per a protegir la seguretat viària, en el qual ‘les retencions que es produeixen en moments puntuals bloquegen un dels carrils de l'autovia i provoquen molts accidents en molt poc temps'.

La reunió ha servit també per a conéixer el pla d'acció contra el soroll, que en la seua 4a fase, preveu la instal·lació de pantalles acústiques al pas de la CV-35 per l'Eliana, amb l'objectiu de protegir especialment els habitatges més pròxims a aquest eix viari que suporta un trànsit superior als  3 milions de vehicles a l'any.